B4-0988, 1000, 1001, 1046 και 1049/95

Ψήφισμα σχετικά με την αλιευτική συμφωνία μεταξύ της Ευρωπαϊκής Ένωσης και του Βασιλείου του Μαρόκου

Το Ευρωπαϊκό Κοινοβούλιο,

Α. λαμβάνοντας γνώση των διαπραγματεύσεων που λαμβάνουν χώρα από μερικούς μήνες για την ανανέωση της αλιευτικής συμφωνίας μεταξύ Ευρωπαϊκής Ένωσης και Βασιλείου του Μαρόκου,

Β. λαμβάνοντας υπόψη ότι δεν επετεύχθη ακόμη μεταξύ των μερών συμβιβασμός που θα επιτρέψει την περάτωση των διαπραγματεύσεων βραχυπρόθεσμα,

Γ. αναγνωρίζοντας τις μέχρι τώρα προσπάθειες της Επιτροπής στο πλαίσιο της διαπραγματευτικής της εντολής, τη στιγμή που η Κοινότητα έχει αποδεχθεί, μεταξύ άλλων, την κατά ένα έτος μείωση της διάρκειας ισχύος της προηγουμένης συμφωνίας, ενώ το Μαρόκο δεν τήρησε τη δέσμευσή του να επιταχύνει τις συνομιλίες προκειμένου να συναφθεί νωρίτερα η νέα αλιευτική συμφωνία,

Δ. λαμβάνοντας υπόψη ότι η Ευρωπαϊκή Ένωση επιθυμεί να προωθήσει την επίτευξη κατάλληλης συμφωνίας η οποία να ανταποκρίνεται στη σημερινή βούλησή της να ενισχύσει μια νέα πολιτική σύνδεσης με το Βασίλειο του Μαρόκου, και λαμβάνοντας επίσης υπόψη ότι η αλιευτική συμφωνία θα πρέπει να ενταχθεί στο πλαίσιο των γενικών σχέσεων της Ευρωπαϊκής Ένωσης με το Μαρόκο,

Ε. λαμβάνοντας υπόψη ότι οι συμφωνίες του Ευρωπαϊκού Συμβουλίου των Καννών σχετικά με την αύξηση της χρηματοδότησης προς τις τρίτες μεσογειακές χώρες προσφέρουν άριστες προοπτικές για την επίτευξη βελτιώσεων στις προβλεπόμενες συμφωνίες,

ΣΤ. λαμβάνοντας υπόψη ότι η συμφωνία έχει ιδιαίτερη σημασία για τον κοινοτικό αλιευτικό στόλο λόγω του αριθμού των σκαφών, ιδίως ισπανικών και πορτογαλικών, και το συνεπεία τούτου επίπεδο της απασχόλησης στον τομέα,

Ζ. λαμβάνοντας υπόψη ότι η συμφωνία αυτή έχει μεγάλη κοινωνικοοικονομική σημασία, δεδομένου ότι, εκτός από τους 8.000 ενδιαφερομένους αλιείς, πρέπει να ληφθούν υπόψη και άλλα 20.000 περίπου άτομα που απασχολούνται στον τομέα της μεταποιητικής βιομηχανίας που εξαρτάται άμεσα από τη δραστηριότητα αυτή, σε περιοχές εξαρτώμενες σε μεγάλο βαθμό από την αλιευτική δραστηριότητα,

Η. λαμβάνοντας υπόψη ότι οι βασικές θέσεις του Μαρόκου συνίστανται στην πρόταση για τη μείωση των αλιευτικών δυνατοτήτων, ιδίως όσον αφορά την αλιεία κεφαλοπόδων και την αλιεία με τράτες και παραγάδια, καθώς και στην απαγόρευση της χρήσης κυκλωτικών διχτυών για την αλιεία μαύρου και βενθοπελαγικού βακαλάου και την υποχρεωτική εκφόρτωση σε μαροκινούς λιμένες του 100% των οστρακοειδών και των κεφαλοπόδων και μέρους των ψαριών που αλιεύονται με παραγάδι, την κατά 35% αύξηση της απασχόλησης μαροκινών ναυτικών, και το διπλασιασμό των τελών για την έκδοση αδειών αλιείας,

Θ. λαμβάνοντας υπόψη ότι οι περιλαμβανόμενες στη συμφωνία περιοχές αλιείας αποτελούν αντικείμενο αλιευτικών δραστηριοτήτων όχι μόνο του κοινοτικού στόλου αλλά και του στόλου άλλων τρίτων χωρών με σοβαρές επιπτώσεις στους αλιευτικούς πόρους της Μεσογείου,

Ι. τονίζοντας ότι οι αλιευτικές συμφωνίες, όπως κατ' επανάληψη υποστήριξε το Ευρωπαϊκό Κοινοβούλιο αυτό, πρέπει να περιέχουν στοιχεία για μία ορθολογική διαχείριση των πόρων και της περιβαλλοντικής τους ισορροπίας, να περιλαμβάνουν πρωτοβουλίες για την ανάπτυξη της έρευνας και της υδατοκαλλιέργειας και να υποστηρίζουν την ανάπτυξη βιοτεχνικών δραστηριοτήτων και δραστηριοτήτων μεταποίησης ενσωματωμένων ή συμπληρωματικών στον τομέα με ενέργειες εταιρικής σχέσης και δημιουργίας μικτών εταιρειών,

ΙΑ. θεωρώντας εξάλλου ότι οι περιοχές της Μεσογείου που αποτελούν αντικείμενο της συμφωνίας πρέπει να λαμβάνονται μεταξύ άλλων υπόψη και αναφορικά με τις μελλοντικές εξελίξεις μιας συγκεκριμένης πολιτικής για την αλιεία στη Μεσόγειο,

ΙΒ. επισημαίνοντας ότι οι σχέσεις μεταξύ ΕΕ και Μαρόκου εκτείνονται σε τομείς πολύ ευρύτερους από την αλιεία, όπως φαίνεται και από τη συμφωνία συνεργασίας, τη μελλοντική συμφωνία σύνδεσης, και από την πρόσφατη συμφωνία χρηματοδοτικής συνεργασίας με τις χώρες της Μεσογείου, που αντιπροσωπεύουν συνολικά ποσό 4.685 εκατ. Ecu για την πενταετία 1995-99[semigr ] και ότι, επομένως, οι σχέσεις ΕΕ-Μαρόκου αποτελούν ενιαίο σύνολο του οποίου η αξιολόγηση πρέπει να γίνεται συνολικά,

Το Ευρωπαϊκό Κοινοβούλιο,

1. εκφράζει την έντονη ανησυχία του για το αδιέξοδο στο οποίο έχουν φθάσει οι διαπραγματεύσεις εξ αιτίας της στάσης του Μαρόκου, με συνέπεια ο κοινοτικός στόλος να παραμένει αδρανής επί διάστημα μεγαλύτερο των δύο μηνών[semigr ]

2. θεωρεί αναγκαία τη δημιουργία κλίματος εμπιστοσύνης με το Μαρόκο καθώς και μια ελαστικότερη στάση εκ μέρους της χώρας αυτής, με όρους αποδεκτούς για την Ευρωπαϊκή Ένωση και τους αλιευτικούς της στόλους[semigr ]

3. ζητεί να καθορισθεί ανώτατη προθεσμία 3 μηνών για την εξεύρεση οριστικής λύσης στο πρόβλημα αυτό, είτε με τη σύναψη νέας αλιευτικής συμφωνίας είτε μέσω προγράμματος επείγουσας εφαρμογής που θα καταρτίσει η Επιτροπή για τη χορήγηση ενισχύσεων που θα προορίζονται για την αναδιάρθρωση του πληττομένου τομέα[semigr ]

4. ζητεί από την Επιτροπή, ενόψει αυτής της κατάστασης, να αναλάβει τη δέσμευση εφαρμογής εκτάκτων μέτρων που θα ενδείκνυνται για τη διαρθρωτική, κοινωνική και χρηματοδοτική υποστήριξη λαμβάνοντας υπόψη τη δύσκολη κατάσταση στην οποία βρίσκονται οι αλιείς[semigr ]

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.